Suryadarma sampun pengalaman wiwit Perang Donya II. Piyambakipun minangka 1 saking 40 bumiputera ingkang katampi wonten ing Akademi Militer Walanda (KMA) ing Breda, Walanda, saderengipun PD II nalika éra Hindia Walanda. Piyambakipun katampi minangka navigator nanging Suryadarma langkung gadhah bakat dados penerbang nanging boten dipunkeparengaken amargi piyambakipun pribumi. Suryadarma gadhah segudang pengalaman kanthi kagayut wonten ing operasi-operasi udara AU Walanda, mliginipun nalika Walanda kepepet déning invasi Jepang nalika wiwitan taun 1940. Piyambakipun misuwur babagan kekendelanipun minangka navigator (minangka letnan penerbang intai) kanthi tiga pesawat pembom Glenn Martin B-10, ingkang ngebom armada Jepang ing Tarakan tanpa migunakaken "fighter escort" nalika tanggal 13 Pebruari 1942. Kelompokipun kasil ngebom kapal penjelajah (cruiser) Jepang, nanging lajeng dipunserang déning pesawat-pesawat Zero, saéngga namung bomber ingkang dipunpiloti Suryadarma ingkang saged kondur déné kanthi kaanan risak. Amargi jasanipun, Pamarentah Walanda nganugrahi "Medals for Distinguished Service During Combat" kanggé Jan Lukkien ingkang dados Komandan Skawadron éwadéné sajatosipun peran Suryadarma ageng sanget wonten ing pamendhetan kaputusan kaliyan Kapten Lukkien, Maret 1942.